Endurbætur á húsnæði Kársnesskóla við Skólagerði hafa staðið yfir í vetur . Talið hafði verið að rakaskemmdir í byggingunni væru staðbundnar . Nýverið kom svo í ljós að þær kunna að vera dreifðari en talið hafði verið og bendir því flest til að ráðast þurfi í umfangsmiklar viðgerðir á húsnæðinu . Tekin hafa verið ný sýni víða í byggingunni en niðurstöður þeirra liggja ekki fyrir . Vegna þeirrar óvissu og þess hversu líklegt er að ráðist verði í umfangsmeiri viðgerðir en ráðgert hafði verið , hafa bæjaryfirvöld í samráði við skólastjórnendur ákveðið að flytja nemendur úr vesturálmu hússins á meðan á viðgerð stendur . Kársnesskóli við Skólagerði hýsir 1. til 4. bekk Kársnesskóla . Nemendur 1. bekkjar munu verða áfram í byggingunni , í álmu sem er nýuppgerð en nemendur 2. til 4. bekkjar verða fluttir í húsnæði Kársnesskóla við Vallargerði . Þá verða útbúnar kennslustofur fyrir nemendur 9. og 10. bekkjar í bæjarstjórnarsal Kópavogsbæjar , á 1. hæð Fannborgar 2 en sú hæð var endurgerð árið 2006 . Einnig verður útbúin kennslustofa í Fannborg 6 . Stefnt er að því að viðgerð við húsið verði lokið eins fljótt og auðið er . Þess má geta að bæjarráð Kópavogs samþykkti 16. febrúar að stofna vinnuhóp um framtíðarskipulag og þróun húsnæðis Kársnesskóla . Við þá vinnu verðu litið til endurnýjunar núverandi húsnæðis og stækkun skólans til framtíðar .